  Майя Бывальцева Удмуртиын полициысь 20 ӧнерчиос чиньыосын вераськон кылэз дышетыны кутскизы. Со сярысь ивортэ элькунысь кунпуш ужъёсъя министерстволэн пресс-службаез. «2016-тӥ арын 1-тӥ толшорысен Росси Федерациын кужымазы пыризы кунпуш ужъёсъя ёзэсъёсын службаез нуон сярысь катрадлыке пыртэм ватсанъёс. Полициысь ӧнерчиос кылӥсьтэм но ляб кылӥсь адямиосын вераськон кылэз тодыны кулэ», — верамын министерстволэн ивортоназ. Та дыре 20 полицейскойёс дышетскыны кутскизы ни. Соос пӧлын участковойёс, дежурной частьёсысь ӧнерчиос, патрульно-постовой службаын но ГИБДД-ын ужасьёс, лицензиосты сётъян ужез нуись ӧнерчиос. Нырысетӥосыз пӧлы шедизы со ёзэсъёсын тыршисьёс, кытын уж герӟаськемын калыкен вераськонэн но кун юрттӥськет сётонэн. Полицейскойёсты дышето Удмуртиысь кунпуш ужъёсъя министерстволэн ӧнер дышетонъя центраз. Курс 36 часлы чакламын. Экзаменъёсты умой сётэм эрикрадэз утисьёс свидетельствоос басьтозы. Тегъёс: Мерлык Ижкар МВД Удмуртия сӧсыръёс  